ອາເມຣິກາ ລະນຶກເຖິງ ຜູ້ເຄາະຮ້າຍ ໃນການໂຈມຕີ ເມື່ອວັນທີ 11 ກັນຍາ 2001 (ວີດີໂອ/ສະໄລດ໌)
ຄອບຄົວຂອງທ່ານ Obama ນຳພາພິທີ ຢືນສະຫງົບ ສະຕິອາລົມ ໃນເວລາທີ່ ເຮືອບິນລຳທຳອິດ ຂອງຈຳນວນ 2 ລຳ ໄດ້ບິນເຂົ້າຕຳ ຕຶກສູນກາງການຄ້າໂລກ ທີ່ນະຄອນນິວຢ໊ອກ.
ປະທານາທິບໍດີ Barrack Obama ແລະພັນລະຍາ ທ່ານນາງ Michelle ໄດ້ນໍາພາໃນການໄວ້ອາໄລ ດ້ວຍການຢືນສະຫງົບ ສະຕິອາລົມ ຊົ່ວຂະນະນຶ່ງ ທີ່ສະໜາມຫຍ້າຂອງທໍານຽບຂາວ ໃນວັນອັງຄານມື້ນີ້ ເພື່ອລະລຶກເຖິງ ວັນຄົບຮອບປີທີ 11 ໃນ ການໂຈມຕີຂອງພວກກໍ່ການຮ້າຍ al Qaida ທີ່ນະຄອນນິວ ຢ໊ອກ ແລະກຸງວໍຊິງຕັນ ຄອບຄົວຂອງທ່ານ Obama ນຳພາພິທີຢືນສະຫງົບສະຕິອາລົມ ໃນຕອນທີ່ ເຮືອບິນລຳທຳອິດຂອງຈຳນວນ 2 ລຳ ໄດ້ບິນເຂົ້າຕຳ ຕຶກສູນກາງການຄ້າໂລກທີ່ ນະຄອນນິວຢ໊ອກໃນເວລາ 8 ໂມງ 45 ນາທີ ຕາມເວລາຂອງພາກຕາເວັນອອກຂອງສະຫະລັດ ຫຼັງ ຈາກນັ້ນກໍຈະໄປຮ່ວມພິທີໄວ້ອາໄລທີ່ຄ້າຍຄືກັນນີ້ຢູ່ທໍານຽບ 5 ແຈ ຊຶ່ງເປັນກອງບັນຊາການໃຫຍ່ຂອງກອງທັບສະຫະລັດ ທີ່ໄດ້ຖືກເຮືອບິນລໍາທີ 3 ພຸ່ງເຂົ້າຕໍາ ໃນປີ 2001 ນັ້ນ ດັ່ງທີ່ໄດ້ກະທຳກັນໃນຮອບຫຼາຍໆປີຜ່ານມາ ບັນດາຄອບຄົວຂອງພວກທີ່ເສຍຊີວິດ ຢູ່ທີ່ຕຶກ ແຝດສູນກາງການຄ້າໂລກ ຈະໄດ້ເຂົ້າຮ່ວມ ໃນພິທີການອ່ານລາຍຊື່ຂອງພວກເຄາະຮ້າຍ ຢູ່ທີ່ຈຸດສູນກາງຂອງການໂຈມຕີ ຫຼື Ground Zero ແຕ່ໃນປີນີ້ແມ່ນແຕກຕ່າງໄປຈາກການ ໄວ້ອາໄລ ທີ່ເຄີຍປະຕິບັດມາໃນຄັ້ງກ່ອນໆ ຄືຈະບໍ່ມີເຈົ້າໜ້າທີ່ຖືກເລືອກເຂົ້າຮ່ວມໃນພິທີ ດັ່ງກ່າວທີ່ຈະຈັດຂຶ້ນຢູ່ Ground Zero ນັ້ນ ຮອງປະທານາທິບໍດີ Biden ຈະກ່າວຄໍາປາໄສໃນພິທີການໄວ້ອາໄລ ທີ່ເມືອງ Shanksville, ລັດ Pennsylvania ບ່ອນທີ່ເຮືອບິນລໍາທີ 4 ທີ່ຖືກຈີ້ໄດ້ຕົກ ຫຼັງຈາກຜູ້ໂດຍສານໄດ້ພະຍາ ຍາມທີ່ຈະຍາດເອົາການຄວບຄຸມເຮືອບິນລໍາດັ່ງກ່າວຄືນ ໂດຍປ້ອງກັນບໍ່ໃຫ້ເຮືອບິນລຳນີ້ ໄປເຖິງຈຸດໝາຍປາຍທາງທີ່ພວກກໍ່ການຮ້າຍຕັ້ງເປົ້າໝາຍເອົາໄວ້ ທີ່ກຸງວໍຊິງຕັນ ນັ້ນ